- Ingen seriøse grunner til å sparke Haglund
Lillestrøm har ikke vunnet i eliteserien siden 3-2-seieren mot Start på Åråsen den 27. april. Med 5-13 i målforskjell og kun to poeng på de siste fem kampene har laget falt til 12. plass i eliteserien. - Jeg har fulgt Lillestrøm tett og opplevd mange sportslige kriser siden Ivar Hoff fikk sparken i 1993. Spillergruppa vil veldig ofte uttale at de har full tillit til treneren inntil han ikke lenger er trener. Denne gang opplever jeg at spillergruppa faktisk står samlet i sin støtte til Haglund, sier Svesengen til VG, og legger til: - Det viser også uttalelsen til Petter Vaagan Moen, som hadde vært veldig rar om spillergruppa var delt i sine meninger. Uttalelsen Svesengen viser til er den Vaagan Moen ga til Romerikes Blad på spørsmål om trenerens stilling er et tema. - Det er ikke et tema som har vært diskutert en gang. Vi er en sammensveiset gjeng, og vår tillit til Magnus er det ikke noe i veien med. Alle som prøver å konstruere et problem, bommer grovt, sier Vaagan Moen til avisen. Sliter med skader En utfordring for trener Haglund og Lillestrøm er at det ikke finnes mye penger til nye spillere. I tillegg har skader på flere nøkkelspillere, som Frode Kippe og Thorstein Helstad, gjort at gode resultater har uteblitt, mener Svesengen. - LSK er nok blitt hardere rammet når det gjelder skader. Laget har spilt nesten fem og en halv kamp siden Kippe gikk ut med skade mot Start. Frem til da hadde Lillestrøm sluppet inn fem mål, siden har laget sluppet inn 16. Det sier litt om hvor skoen trykker, sier sportslederen. Svesengen sier at han ser en klar forbedring i spillet til Lillestrøm i år og mener det er et tegn på at Haglund bør få fortsette. - Skadene forklarer mye av det som har skjedd. Jeg er helt sikker på at laget har tapt poeng på grunn av det. Du må være veldig negativ for å si at det ikke har vært en positiv utvikling i LSK fra i fjor til i år, og slik jeg ser det er det ingen seriøse grunner til å sparke Haglund nå. - Jeg klarer heller ikke å se hvem som kunne gjort det vesentlig bedre enn Haglund. Kanskje med unntak av Ståle Solbakken, sier Svesengen.Etter 1-0-tapet borte mot Hønefoss mandag var det en frustrert Bjørn Helge Riise som snakket med VG. Han poengterte likevel at humøret i spillergruppa ikke er dårlig. - Jeg savner poeng. Stemningen i gruppen er bra, vi spiller bra og har som regel et spillemessig overtak, men vi setter ikke sjansene våre, og i tillegg slipper vi inn pissemål, sa Riise. Hønefoss klatret forbi Lillestrøm på tabellen med seieren, men Haglund sa til VG at han ikke frykter en ny debatt om hans trenerposisjon. - Etter ti års erfaring i skandinavisk toppfotball har jeg lært meg å leve med det, sa LSK-treneren til VG mandag.Tidligere landslagskeeper Jon Knudsen er aktuell for Lillestrøm. 38-åringen la opp etter forrige sesong, men trener med Lillestrøm. Førstekeeper Kenneth Udjus sliter med skulderen. Annenkeeper Arnold Origi er også ute av spill. Unge Jacob Faye-Lund måtte stå i 0-1-tapet mot Hønefoss. - Jon har trent med oss, han bor i området og kan være en løsning for å redde oss ut av en vanskelig situasjon, sier Haglund til NRK.no. - Dersom Jon blir klar på fredag, er det er ikke bestemt om han spiller fra start mot Haugesund eller om han starter på benken, sier Haglund.20. mai: Hønefoss - Lillestrøm 1-0 16. mai: Lillestrøm - Sandnes Ulf 2-2 13. mai: Aalesund - Lillestrøm 7-1 9. mai: Lillestrøm - Sogndal 2-2 5. mai: Odd - Lillestrøm 2-1
Sportsleder Morten Svesengen i lokalavisa Romerikes Blad har sett elleve trenere komme og gå i Lillestrøm. Nå avfeier han all diskusjon om Magnus Haglunds (40) fremtid i klubben.